Årsmelding langrennsgruppa 2023.

Styret:
Leiar: Vigleik Tysseland
Kasserar  Åse Waage Tveit
Styremedlem: Kevin Bolstad 
Styremedlem: Torgeir Borge Tysseland 
Styremedlem: Trude Tysseland Fanebust


Fin snøvinter i Totræna med utruleg bra besøk, snøen kom i midten av desember 22 og varte til slutten av april. På grunn av lite og dårlege skiforhold i Bergensområdet vart det mykje folk i Totræna både på kveldstid og i helger. 
Langrennsgruppa fekk tildelt KM langrenn i fristil og klassisk stil. Det var over 50 sidan Samnanger IL arrangerte eit KM i langrenn. Rennet gjekk i slutten av januar med over 200 startande i fristil. Gode resultat i seniorklassen med Joel Dyrhovden som krinsmeister og Sondre Tysseland på bronseplass. Det var 27 deltakara i seniorklassen. Også i dameklassen fekk me ein krinsmeister med Gro Sævik Dyrhovden. 
I gutar 14 år var 4 stk. frå idrettslaget med; Noah Raa Lønnebakken nr. 6. Benjamin Andrade Aasebø nr. 7. Simen Aasebø Hisdal nr. 8. og Olander Erstad nr. 9. 
I jenter 14 år vart Sunniva Fanebust nr. 6. 
I jenter 13 år vart Rikke Hofsø Steinsland nr. 11. 
Sundagens renn i klassisk stil vart avlyst p.g.a. store nedbørsmengder i form av regn. 
Andre krinsrenn av året: 
Kvammasprinten: her kom Benjamin og Noah på 4. plass i det som var ein sprintstafett, dei kom til A. finalen. 14 år gutar stilte også i Ørnarstafetten på Voss.  
Sunniva var med på Vikingrennet på Voss. 
Martin Holdhus og Sunniva Fanebust vor også med på Ungdommens Holmenkollrenn. 
Me hadde fellestreningar gjennom heile vinteren kvar tysdag og torsdag med fleire trenarar. Trude T. Fanebust, Ingrid Tysseland, Erlend Steinsland, Kevin Bolstad, Martin Dale og Vigleik Tysseland. Om hausten hadde me innetrening på ungdomskulen og barmarkstrening ( rulleski og joggeturar). 
Treningssamling på Geilo: 16 stk. var med og me hadde fine forhold og rikeleg med snø. Sunniva og Benjamin var med på treningssamling i Jondal med trening på blant anna  Folgefonna. Benjamin, Simen, Noah, Martin og Sunniva var også på samling på Totland i Fana.
Det vart arrangert 9 karusellrenn + Samnangermeisterskapet. SM gjekk i år i klassisk stil der Ingrid Tysseland og Kevin Bolstad vann kvar sin klasse
Det var ein lang vinter med mykje løypekøyring . Løypekøyrarar for året var: Ole Ivar Fanebust, Alf N. Tveit, Preben Tveit, Frode Bjørnås, Torgeir Tysseland, Heine Langeland, Anders Fossmark, Sverre Skulstad og Vigleik Tysseland. 
Det vart lagt ned ein enorm dugnadsinnsats av denne gjengen då det vart mange timer i maskin for å halde fine forhold gjennom heile vinteren. Frivillige foreldre sto i kiosken under karusellrenna med sal av vaffel, kaffe og andre kioskvarer. 
Me ynskjer å takke alle som var med å arrangere Samnangerrennet (KM). Her har me ein samansveisa gjeng som veit kva som skal gjerast. Alt frå start, målområdet, tidtaking, løypevakter, premiering, saftutdeling, innsamling av startnummer og brikker. Parkering med ca. 120 biler fekk plass på parkeringsplassen og ikkje minst gjorde Sigve Dyrhovden ein god jobb som spiker under rennet. Kiosken vart for anledninga flytta over i garasjen for å få større plass, noko som fungerte godt. 
Det vart kjøpt inn ATV med belte for preparering av løyper og transport både sommar og vinter samt slått av løyper. Snøskuteren vart seld. I år slo Kjetil Jørgensen løypa med beitepussar først med eigen  ATV og andre gang med langrennsgruppa sin ATV (men ved egen beitepussar). 
Me hadde eit møte med grunneigarar for å drøfte betre veg opp til anlegget, det er ynskje om fleire møteplassar og sikre farlege punkt. Her står det på midlar for å få dette til. Det vart kjøpt inn skileikutstyr (orgetramp + to hopp), nytt lydanlegg, klokke med temperatur er montert på veggen til varmestova og det er kjøpt inn skilt rundt heile løypa. Ein del av dette utstyret støtta blant anna Annekset på Bjørkheim. 
Takker også dei som har arenaspons i Totræna, og desse var: Mo sport, Nils Aksnes & co, Best Bjørkheim, XL Osterøy, Monter Kvam, OH betong Indre Arna, Dale Kjøleservice, Solberg mek. verkstad, HMEK, og Spar Bjørkheim. 

Dugnad: Det vart gjort mykje dugnad gjennom heile året, Einar Dalseid og Alf N. Tveit har heldt orden på lys og kabel i løypa i tillegg til mykje anna i Totræna. Vedlikehald av trakkemaskina der Alf og Preben Tveit jobba mykje gjennom heile året. Det vart også køyrt opp jord og stein frå parkeringsplassen og det vart jamna ut med gravemaskin, Ole Ivar Fanebust med traktor og Åsmund Aasebø med gravemaskin og fleire som hjalp til. 
Etter SM samla me heile langrennsmiljøet til sesongavslutningsfest med pizza i garasjen. Borna fekk gratis vaflar, kake og hot dog under SM.  
 


